Τόμας Ντέκερ (συγγραφέας)

Ο Τόμας Ντέκερ (αγγλικά:Thomas Dekker) (περίπου το 1572 - 1632) ήταν Άγγλος θεατρικός συγγραφέας και φυλλαδιογράφος ο οποίος διακρίθηκε για τη ζωντανή περιγραφή της ζωής στο Λονδίνο.

Ο Ντέκερ ήταν ένας από τους πιο παραγωγικούς θεατρικούς συγγραφείς της Ελισαβετιανής και της Ιακωβιανής εποχής. Συνεργάστηκε με άλλους συγγραφείς και η συμβολή του σε πάνω από 40 σωζόμενα θεατρικά έργα του αποδίδεται με βεβαιότητα. Τα πεζά του κείμενα, κυρίως φυλλάδια, με ρεαλιστικές, σατιρικές ή κωμικές αφηγήσεις σύγχρονων γεγονότων και περιστάσεων, τον έκαναν έναν από τους προδρόμους του σύγχρονου ρεπορτάζ.

 Βιογραφικά στοιχεία 
Αν και ο Ντέκερ ήταν ένας από τους πιο παραγωγικούς θεατρικούς συγγραφείς της εποχής του, πολύ λίγα είναι γνωστά για την πρώιμη ζωή ή την καταγωγή του. Από αναφορές στα φυλλάδια του, πιστεύεται ότι γεννήθηκε στο Λονδίνο γύρω στο 1572, αλλά τίποτα δεν είναι γνωστό με βεβαιότητα για τη νεότητά του. Το επώνυμό του υποδηλώνει ολλανδική καταγωγή και τα έργα του, μερικά από τα οποία μεταφράστηκαν από τα λατινικά, υποδηλώνουν ότι είχε κάποια εκπαίδευση. Το όνομα του Ντέκερ εμφανίζεται ως συγγραφέα για πρώτη φορά το 1598 στο επιχειρηματικό βιβλίο του ιδιοκτήτη του θεάτρου και διευθυντή  Φίλιπ Χένσλοου, για τον οποίο πιθανότατα αναγκάστηκε από τα χρέη του να γράψει έργα για τον θίασο ηθοποιών «Οι άνδρες του Ναυάρχου»  σε γρήγορη διαδοχή και μερικές φορές σε συνεργασία με άλλους συγγραφείς. Μεταξύ 1598 και 1602 έγραψε δέκα δράματα και συνεργάστηκε σε άλλα τριάντα. Σ' αυτή την εποχή ανήκουν οι συνεργασίες με τον Μπεν Τζόνσον και τον Τζον Μάρστον, στη φιλολογική διαμάχη των οποίων ο Ντέκερ επενέβη υπέρ του δεύτερου με το θεατρικό έργο Σατιρομάστιγα (1601). Παρά την άφθονη σκηνική του παραγωγή, έζησε μια οικονομικά επισφαλή ζωή και βρέθηκε μερικά χρόνια στη φυλακή για χρέη. 

Πέθανε στο Λονδίνο στις 25 Αυγούστου 1632 σε ηλικία περίπου 60 ετών, πιθανότατα χρεωμένος. 

 Έργο 
Ο Τόμας Ντέκερ έγραψε στην παράδοση των λεγόμενων λόγιων συγγραφέων που εκπαιδεύτηκαν ακαδημαϊκά στα πανεπιστήμια του Κέιμπριτζ και της Οξφόρδης, αλλά ήταν περισσότερο προσανατολισμένος στις προτιμήσεις του θεατρικού κοινού της μεσαίας τάξης. Έγραψε κωμωδίες που εκτιμήθηκαν ιδιαίτερα για το χιούμορ και το μείγμα ρεαλισμού και φαντασίας και παρουσιάζουν μια πολύ ζωντανή εικόνα του περιβάλλοντος του Λονδίνου της εποχής. Έγραψε σε συνεργασία με άλλους συγγραφείς ή μόνος του και εισήγαγε λυρικούς στίχους στους διαλόγους που είναι από τους καλύτερους της εποχής. Έφτασε στο απόγειο της φήμης του με τα έργα του 1599 Old Fortunato (Ο γέρο - Φορτουνάτος) και το πιο διάσημο έργο του The Shoemaker's Party (Η γιορτή των τσαγκαράδων), στα οποία ο ρεαλισμός εμφανίζεται αναζωογονημένος με μεγάλη φαντασία, με ήρωες από τα λαϊκά στρώματα και ιδιωματικές εκφράσεις απευθείας από τη ζωή. Η συμπάθεια που έτρεφε για τους χαρακτήρες του είναι εμφανής και μερικές φορές παρενέβαλλε χοντροκομμένα σατιρικά αποσπάσματα. 

Μαζί με τον Τόμας Μίντλετον έγραψε το Κορίτσι που βρυχάται (1611) και το Η τίμια πόρνη (1604-1608), όπου μια Μιλανέζα πόρνη συκοφαντείται από τον ίδιο άντρα που είχε συμβάλει ακριβώς στη διάσωσή της με την ειλικρινή του αγάπη. Με τον Φίλιπ Μάσινγκερ συνέθεσε το The Virgin Martyr. Με τους Τζον Φορντ και και τον Ουίλιαμ Ρόουλι έγραψαν το Η μάγισσα του Έντμοντον και με τον Τζον Ουέμπστερ τα Sir Thomas Wyat (1607), Mind the North και Mind the West.

Η περιγραφική ικανότητα και η ειρωνική έμπνευση του συγγραφέα καταδεικνύονται επίσης στο πεζογραφικό έργο του, κυρίως φυλλάδια τα οποία περιέχουν αρκετά ρεαλιστικές περιγραφές γεγονότων της εποχής του: Η χρονιά των θαυμάτων (The Wonderfull Yeare, 1603) μια αφήγηση εξαιρετικών γεγονότων που συνέβησαν εκείνη τον χρόνο, δηλαδή ο θάνατος της Ελισάβετ Α΄, η ενθρόνιση του Ιακώβου Α΄ και η πανώλη του Λονδίνου του 1603. Το The Gull's Hornbook (Το αλφαβητάρι του Αγαθούλη, 1609) είναι μια χιουμοριστική παρωδία που αναφέρεται στους αυλικούς που μπορεί να διαβαστεί ως καυστική σάτιρα των ηθών. Το The bellman of London (Ο καμπανοκρούστης του Λονδίνου, 1608) είναι μια αγανακτισμένη διαμαρτυρία ενάντια στον εγκληματικό κόσμο του Λονδίνου και κάθε είδους εξαπάτηση όπου αναφέρεται στη δράση πραγματικών εγκληματιών και αλητών, και το The Seven deadly Sins of London (Τα επτά θανάσιμα αμαρτήματα του Λονδίνου) είναι από μια ανελέητη κριτική κατά των κακών της κοινωνίας και της λογοτεχνίας της εποχής και περιγράφει την καθημερινή ζωή στην πόλη του Λονδίνου.

Τα πλήρη έργα του Ντέκερ, πολλά από τα οποία έχουν χαθεί, εκτιμάται ότι περιλαμβάνουν περισσότερα από 110 θεατρικά έργα και μάσκες. Έγραψε επίσης πολλά ποιήματα, ιστορίες και φυλλάδια. 

 Παραπομπές 

Κατηγορία:Άγγλοι θεατρικοί συγγραφείς